Борис Младенов-Young
Два часа вече малкото дете…

chitanka.info

Два часа вече малкото дете

играе, скача като на пружини

и както е вглъбено ми се чини,

че то едва ли някога ще спре.

Не се предава детското телце,

до този миг умора не показа

и буйната му стръв като „зараза“

и мен, артрозния старик, обзе.

Въобразих си, че с един подскок,

в игрите му, наглед достъпно прости,

ще мога да се включа с него в крак,

но болка, сякаш ме удари ток,

прониза престарелите ми кости

и аз се строполих на стола пак!

Сидни, Австралия — 2017 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.